একটি পরজীবি যেভাবে পানি থেকে একেবারে হাওয়ায় গিয়ে মাছ ও পাখির মধ্য নিজেদের জায়গা করে নেয় তা ভেবে যদি অবাক হন, তাহলে আরো আশ্চর্য অপেক্ষা করছে আপনার জন্য। মন-শাসকদের মধ্যে সবচেয়ে বিখ্যাত পরজীবি এরকম কারিশমা দেখায় স্তন্যপায়ীদের মধ্যে। প্লাজমোডিয়ামের আত্মীয় এককোষী প্রোটোজোয়া টক্সোপ্লাজমা গন্ডি (Toxoplasma gondii) বিড়াল কিংবা ইঁদুরকে আক্রান্ত করতে পারে। এই পরজীবি ওর পোষকের মস্তিষ্কে হাজারখানেক সিস্ট তৈরি করে বসবাস করতে পারে। কিন্তু জীবনচক্রের পরবর্তী ধাপে যেতে হলে টক্সোপ্লাজমা গন্ডিকে অবশ্যই বিড়ালের পেটে গিয়ে পৌঁছাতে হবে। টক্সোপ্লাজমা গন্ডি অবশ্য ইঁদুরের মস্তিষ্ক থেকে বিড়ালের অন্ত্রে নিজে নিজে হেঁটে যেতে পারে না। তবে বাহক ইঁদুরটি যদি বিড়ালের খাবার হয়, তাহলে টক্সোপ্লাজমা ওর পেটে গিয়ে বংশবিস্তার করতে পারবে। বিজ্ঞানীরা আবিষ্কার করেছেন টক্সোপ্লাজমা গন্ডি আক্রান্ত ইঁদুরের মন থেকে বিড়ালের ভয়-ডর সব উবে যায়। দেখা গেছে কিছু কিছু আক্রান্ত ইঁদুর বিড়ালের মূত্রের প্রতি ভীষণ কৌতুহলী হয়ে পড়ে। ফলশ্রুতিতে আক্রান্ত ইঁদুর হয়ে পড়ে বিড়ালের সহজ-শিকার। বেড়ে যায় টক্সোপ্লাজমা গন্ডীর জীবনচক্রের পরবর্তীধাপে অগ্রসর হওয়ার সম্ভাবনা।